1.ปัจจัยความเสี่ยง

ความเสี่ยงจากความผันผวนของราคาเหล็กเส้นและราคาวัตถุดิบหลัก

เนื่องจากการผลิตเหล็กเส้นของบริษัทอาศัยวัตถุดิบหลักจากเหล็กแท่งเล็ก (Billet)
ซึ่งต้องนำเข้าจากต่างประเทศ และเป็นสินค้า Commodity
ที่มีการเปลี่ยนแปลงของราคาอยู่ตลอดเวลา
ในขณะที่ราคาขายเหล็กเส้นในประเทศมีการเปลี่ยนแปลงของราคาน้อยกว่า
เนื่องจากผู้ผลิตที่มีอยู่หลายรายมีอำนาจต่อรองค่อนข้างจำกัด
เพราะยังคงมีกำลังการผลิตส่วนเกินเหลืออยู่มาก
รวมถึงมีการติดตามดูแลราคาขายโดยกรมการค้าภายในด้วย
นอกจากนี้ต้นทุนเหล็กแท่งเล็กยังเป็นต้นทุนที่มีสัดส่วนสูงที่สุดของต้นทุนขาย
ดังนั้นผลต่างของราคาต้นทุนเหล็กแท่งเล็กกับราคาขายเหล็กเส้น (Metal spread)
จึงถือเป็นหัวใจในการบริหารกิจการให้เกิดผลกำไร โดยเฉพาะอย่างยิ่งในระยะ 1-2 ปีที่ผ่านมา
วัฏจักรทางด้านราคาของสินค้าเหล็กทั่วโลกหมุนเวียนเร็วขึ้นกว่าเดิม มีปัจจัยใหม่ๆ
ที่ส่งผลกระทบต่อภาวะการค้าเหล็กเพิ่มขึ้น เช่น
การเติบโตของอุตสาหกรรมเหล็กของประเทศจีนอย่างรวดเร็วจนส่งผลให้เกิดสภาวะล้นตลาดและกลายเป็นประเทศผู้ส่งออกเหล็กสุทธิตั้งแต่กลางปี
2548 ขณะที่ปริมาณการผลิตและปริมาณการบริโภคเหล็กของจีนคิดเป็นถึงราวหนึ่งในสามของโลก
ทำให้ราคาเหล็กในตลาดโลกเกิดความผันผวนเป็นอย่างมาก
และสร้างความยากลำบากในการบริหารส่วนต่างดังกล่าว

นอกเหนือไปจากนโยบายการถือครองวัตถุดิบในปริมาณที่พอเหมาะแล้ว
บริษัทยังได้ใช้นโยบายในการจัดหาวัตถุดิบหลักคือเหล็กแท่งเล็ก (Billet)
จากทั่วทุกภูมิภาคของโลก เช่น ประเทศในกลุ่มสหภาพโซเวียตเดิม ตุรกี จีน เป็นต้น
เพื่อช่วยลดความผันผวนทางด้านราคาที่เกิดขึ้นจากตลาดภายในของแต่ละประเทศเหล่านั้น
โดยอาศัยช่องทางความสัมพันธ์ทางการค้าที่มีมาอย่างยาวนานของเครือสหวิริยา (ถือหุ้นใหญ่โดย
ตระกูลวิริยประไพกิจ ซึ่งเป็นผู้ถือหุ้นใหญ่ของบริษัทด้วย) กับผู้ค้าเหล็กทั่วโลก
จากความเชี่ยวชาญและประสบการณ์ในธุรกิจเหล็กกว่า 50 ปี
ตลอดจนอาศัยอำนาจต่อรองในฐานะผู้ซื้อรายใหญ่ของประเทศของเครือสหวิริยา
ทำให้บริษัทสามารถจัดหาวัตถุดิบหลักในต้นทุนที่แข่งขันได้และมีความแน่นอนในการจัดหามากขึ้น

ความเสี่ยงจากความต้องการในการบริโภคเหล็กที่พึ่งพิงกับอุตสาหกรรมอื่น

โดยทั่วไปเหล็กเส้นเป็นสินค้าที่ใช้ควบคู่กับปูนซีเมนต์ในงานก่อสร้างต่างๆ (คอนกรีตเสริมเหล็ก)
จึงเป็นธุรกิจที่พึ่งพิงโดยตรงกับอุตสาหกรรมก่อสร้างและธุรกิจพัฒนาอสังหาริมทรัพย์
ดังนั้นในสภาวะที่อุตสาหกรรมก่อสร้างขยายตัวทั้งจากโครงการของภาคเอกชนและภาครัฐบาล
และทั้งจากโครงการในภาคธุรกิจและภาคที่อยู่อาศัย
ก็จะทำให้มีการบริโภคเหล็กเส้นสูงขึ้นเป็นเงาตามตัว
แต่หากอุตสาหกรรมดังกล่าวอยู่ในสภาพที่ซบเซาก็จะทำให้ยอดขายเหล็กเส้นชะลอตัวลงเช่นกัน

อย่างไรก็ตามเนื่องจากลูกค้าส่วนใหญ่ของบริษัทเป็นผู้ประกอบการค้าส่งเหล็ก (ยี่ปั๊ว)
ซึ่งนอกจากจะสั่งซื้อเหล็กเพื่อจัดส่งให้แก่ลูกค้าที่เป็นร้านค้ารายย่อยตลอดจนผู้บริโภคแล้ว
ยังมีการสั่งซื้อบางส่วนเพื่อเก็บเข้าสต็อคของตนเองด้วย
คำสั่งซื้อส่วนนี้จะขึ้นอยู่กับการคาดการณ์ราคาเหล็กในอนาคตและมักจะชดเชยกับการลดลงของปริมาณการบริโภค
เช่น หากราคาเหล็กเส้นปัจจุบันอยู่ในระดับที่ต่ำ
อันอาจเกิดจากปริมาณความต้องการใช้หดตัวจากการชะลอตัวของการก่อสร้างที่อยู่อาศัยในช่วงฤดูฝนตกชุก
ผู้ค้าส่งเหล็กเห็นว่าเป็นโอกาสที่ดีที่จะสามารถสั่งซื้อสินค้าเก็บเข้าสต็อคในราคาถูกเพื่อรองรับปริมาณการขายที่จะสูงขึ้นในช่วงที่ฝนลดน้อยลง
ซึ่งก็จะทำให้บริษัทได้รับคำสั่งซื้อจากส่วนนี้เข้ามาชดเชย เป็นต้น
นอกจากนี้บริษัทยังคงมีการติดต่อกับผู้ค้าเหล็กในประเทศเพื่อนบ้านอยู่เป็นครั้งคราว
เพื่อหาโอกาสในการส่งออกเหล็กเส้นไปยังประเทศในอนุภูมิภาคนี้ เช่น กัมพูชา ลาว และพม่า
แต่เนื่องจากบริษัทยังคงใช้นโยบายจำกัดการขายแบบมีเครดิตเทอม
และมีมาตรการเก็บเงินและการให้สินเชื่อทางการค้าแบบระมัดระวัง
จึงยังคงมีปริมาณธุรกรรมเพียงเล็กน้อยในอดีต (ในปี 2548 ไม่มีธุรกรรมส่งออก)
อย่างไรก็ตามบริษัทอยู่ระหว่างพิจารณาจัดหาเครื่องมือป้องกันความเสี่ยงจากการให้สินเชื่อทางการค้าที่เหมาะสมแก่กลุ่มลูกค้าเหล่านี้เพื่อลดการพึ่งพิงอุตสาหกรรมการก่อสร้างในประเทศลง

ความเสี่ยงจากการแข่งขันที่รุนแรงขึ้นและการเข้ามาของผู้ประกอบการรายใหม่

โดยทั่วไปเทคโนโลยีการผลิตเหล็กรีดร้อนทรงยาวประเภทเหล็กโครงสร้างรูปพรรณและเหล็กเส้นเพื่อการก่อสร้างมีค่อนข้างหลากหลาย
ผู้ผลิตขนาดเล็กบางรายอาจเลือกใช้เทคโนโลยีที่มีประสิทธิภาพในระดับพื้นฐานด้วยเงินลงทุนที่ไม่สูงมากนักเพื่อการผลิตสินค้าในชั้นคุณภาพทั่วไป
จึงมีผู้ประกอบการในอุตสาหกรรมนี้ค่อนข้างมากรายและมีการแข่งขันค่อนข้างสูง
บริษัทต้องปรับตัวโดยการลงทุนขยายสายการผลิตเหล็กเส้นกลมที่มีเส้นผ่านศูนย์กลางขนาด 6-9
มิลลิเมตร
ซึ่งเป็นขนาดที่มีผู้ผลิตน้อยรายและต้องอาศัยเทคโนโลยีการผลิตที่สูงขึ้นตลอดจนความเชี่ยวชาญในการผลิตเพื่อให้มีประสิทธิภาพสูงที่สุด
โดยเริ่มทดลองผลิตและนำออกจำหน่ายตั้งแต่ปลายปี 2547 เป็นต้นมา
ทำให้บริษัทเป็นผู้ผลิตเหล็กเส้นที่มีการผลิตจริงได้ครบทุกขนาดและทุกชั้นคุณภาพที่มีความต้องการใช้อยู่ในปัจจุบัน
นอกจากนี้สายการผลิตของบริษัทยังสามารถปรับเปลี่ยนเพื่อใช้ในการผลิตเหล็กทรงยาวประเภทอื่น
เช่น เหล็กเพลาดำ สำหรับใช้ในอุตสาหกรรมจักรกลและอุตสาหกรรมหนักอื่นๆ ด้วย

ในส่วนของการนำเข้าเหล็กเส้นจากต่างประเทศนั้น ยังมีข้อจำกัดอยู่หลายประการด้วยกันคือ
ผู้นำเข้าจะต้องถูกเรียกเก็บอากรขาเข้าในอัตราร้อยละ 10 ของมูลค่าสินค้า
การขนส่งต้องการความระมัดระวังเพื่อรักษาคุณภาพของเหล็กเส้นทำให้มีต้นทุนการขนส่งสูงกว่าเมื่อเปรียบเทียบกับการขนส่งเหล็กแท่งเล็กเข้ามาผลิตในประเทศ
อีกทั้งเมื่อนำเหล็กเส้นเข้ามาแล้วยังต้องได้รับการรับรองคุณภาพมาตรฐานสินค้าจากสำนักงานมาตรฐานอุตสาหกรรมแห่งประเทศไทยก่อนนำออกจำหน่ายอีกด้วยเพราะเป็นสินค้าควบคุม
ด้วยเหตุดังกล่าวเมื่อเปรียบเทียบกับเหล็กเส้นที่ผลิตขึ้นภายในประเทศแล้วนับว่ายังมีต้นทุนที่สูงและมีกระบวนการที่ยุ่งยากกว่า
จึงไม่ปรากฎว่ามีการนำเข้าเหล็กเส้นเพื่อการก่อสร้างในปริมาณที่มีนัยสำคัญ
นอกจากนี้ในการนำเข้าแต่ละครั้งจะต้องสั่งสินค้าในปริมาณมากจึงจะมีต้นทุนค่าขนส่งที่ต่ำลง
ซึ่งจะต้องใช้เงินทุนหมุนเวียนและเกิดภาระในการจัดเก็บที่สูงเช่นกัน

ความเสี่ยงจากความผันผวนของอัตราแลกเปลี่ยน

ตามที่ได้กล่าวไว้แล้วว่าบริษัทใช้วัตถุดิบหลักในการผลิตเป็นเหล็กแท่งเล็ก (Billet)
ที่นำเข้ามาจากต่างประเทศ จึงก่อให้เกิดภาระหนี้สินทางการค้าในรูปสกุลเงินตราต่างประเทศ
ดังนั้นบริษัทจึงต้องเผชิญกับความเสี่ยงอันเกิดจากความผันผวนของอัตราแลกเปลี่ยนเงินตราด้วย
กล่าวคือ บริษัทจะมีความเสี่ยงจากการเปลี่ยนแปลงของอัตราแลกเปลี่ยนฯ
ระหว่างวันที่บริษัทตกลงสั่งซื้อวัตถุดิบกับวันที่บริษัทชำระเงินค่าวัตถุดิบนั้น
ซึ่งก็หมายความว่าต้นทุนดังกล่าวในรูปของเงินบาท ยังคงมีความไม่แน่นอน ณ วันที่สั่งซื้อสินค้า
(ขณะที่บริษัทขายสินค้าในประเทศในรูปเงินบาท)
ส่งผลให้การบริหารส่วนต่างของต้นทุนและราคาขายมีความยากลำบากมากขึ้น

ในช่วงเวลาก่อนหน้านี้ที่อัตราแลกเปลี่ยนฯ มีการบริหารจัดการอย่างใกล้ชิดจากทางการ
ซึ่งทำให้มีความผันผวนอยู่ในระดับที่จำกัด
บริษัทจึงยอมให้ต้นทุนสินค้าในส่วนของวัตถุดิบนั้นแปรเปลี่ยนไปตามอัตราแลกเปลี่ยนฯ
อันอาจจะก่อให้เกิดกำไรส่วนเพิ่ม (หากเงินบาทมีค่าแข็งขึ้น)
หรืออาจจะทำให้มีกำไรลดลงจากการที่จะต้องชำระค่าวัตถุดิบในจำนวนเงินบาทที่มากขึ้น
(กรณีที่เงินบาทอ่อนค่าลง) ณ วันที่จ่ายชำระค่าสินค้า หากแต่เมื่อสถานการณ์ของอัตราแลกเปลี่ยนฯ
มีความผันผวนเพิ่มมากขึ้น บริษัทจึงตัดสินใจดำเนินนโยบายจำกัดความเสี่ยงจากอัตราแลกเปลี่ยนฯ
อย่างเข้มงวดโดยอาศัยการซื้อขายเงินตราต่างประเทศล่วงหน้า
หรือโดยการแปลงภาระค่าวัตถุดิบให้อยู่ในรูปของเงินบาทโดยเร็วที่สุด
โดยมีวงเงินสินเชื่อหมุนเวียนทางการค้ากับธนาคารพาณิชย์ที่เลือกได้ทั้งในรูปของสกุลเงินตราต่างประเทศและสกุลเงินบาท
พร้อมทั้งมีสัญญาซื้อขายเงินตราต่างประเทศล่วงหน้า (Forward contract) ด้วย
จากนโยบายดังกล่าวบริษัทจึงไม่มีภาระหนี้สินเป็นสกุลเงินเหรียญสหรัฐฯ ณ วันที่ 31 ธันวาคม 2548

ความเสี่ยงจากภัยธรรมชาติต่อทรัพย์สินบริเวณโรงงาน

จากที่ได้เกิดอุทกภัยขึ้นในเขตอำเภอบางสะพาน จังหวัดประจวบคีรีขันธ์ ในเดือนพฤศจิกายน 2548
ซึ่งโรงงานของบริษัทได้รับความเสียหายบางส่วน
เช่นเดียวกับผู้ประกอบการและประชาชนทั่วไปที่มีสถานประกอบการและที่อยู่อาศัยในพื้นที่ดังกล่าว
และนับเป็นอุทกภัยครั้งร้ายแรงที่สุดในรอบหลายสิบปีของพื้นที่แห่งนี้ อย่างไรก็ตาม
บริษัทได้ทำประกันวินาศภัยทรัพย์สินเหล่านั้นไว้
และได้รับเงินชดเชยค่าเสียหายจากบริษัทผู้รับประกันภัยมาแล้วบางส่วน
และยังอยู่ในระหว่างการพิจารณาอีกส่วนหนึ่ง
บริษัทมีนโยบายในการต่ออายุประกันวินาศภัยในลักษณะดังกล่าวอย่างต่อเนื่องทุกปี
เพื่อช่วยลดความเสี่ยงจากภัยธรรมชาติตลอดจนความเสียหายอื่นๆ ตามความคุ้มครองในกรมธรรม์

ความเสี่ยงจากการเพิ่มทุนให้กับผู้ถือหุ้นเดิมก่อนการเสนอขายแก่ประชาชน

ในเดือนพฤษภาคม 2547 บริษัทได้มีการเพิ่มทุนจาก 750 ล้านบาทเป็น 755 ล้านบาท
เพื่อขายให้กลุ่มผู้บริหารที่สำคัญของบริษัท โดยเป็นการเสนอขายที่ราคา 18 บาทต่อหุ้น
โดยมีมูลค่าหุ้นที่ตราไว้ในขณะนั้นที่ 10 บาทต่อหุ้น และในเดือนกรกฎาคม 2547
ทางบริษัทได้เพิ่มทุนอีกครั้งจาก 755 ล้านบาท เป็น 906 ล้านบาท
โดยเป็นการเสนอขายที่ราคาเท่ากับมูลค่าที่ตราไว้ในขณะนั้น คือ 10
บาทต่อหุ้นเพื่อเสนอขายให้แก่ผู้ถือหุ้นเดิม (Right Offering)
ดังนั้นเมื่อหุ้นสามัญเข้าซื้อขายในตลาดหลักทรัพย์แห่งประเทศไทยผู้ลงทุนอาจได้รับผลกระทบจากราคาหุ้นลดลง
(หากราคาหุ้นในตลาดสูงกว่าราคาทุนดังกล่าว - Price Dilution)
จากสมมติฐานที่ว่าผู้ถือหุ้นเดิมของบริษัทนําหุ้นดังกล่าวออกขายทันที
แต่อย่างไรก็ตามหุ้นสามัญเพิ่มทุนดังกล่าวถูกจำกัดการขาย (Silent Period)
ตามระยะเวลาที่ตลาดหลักทรัพย์แห่งประเทศไทยกำหนด